สังคมข่าวหุ้น
**ตลาดหุ้นตอบรับช่วงสั้น หลัง กกต.แจ้งคะแนนเลือกตั้งออกมาในช่วงเย็นเมื่อวานนี้ ทำให้คลายความกังวลไปได้บ้าง แต่ยังคงต้องจับตาศึกของการจัดตั้งรัฐบาลว่าจะออกมาหน้าตาแบบไหน ส่วนทางด้านประธานสภาอุตสาหกรรมฯ บอกว่า รัฐบาลจะเป็นใครก็ได้ ที่ทำงานได้ และขอให้บ้านเมืองสงบเรียบร้อย
28 มี.ค. 2562

คาเฟอีน
**ตลาดหุ้นตอบรับช่วงสั้น หลัง กกต.แจ้งคะแนนเลือกตั้งออกมาในช่วงเย็นเมื่อวานนี้ ทำให้คลายความกังวลไปได้บ้าง แต่ยังคงต้องจับตาศึกของการจัดตั้งรัฐบาลว่าจะออกมาหน้าตาแบบไหน ส่วนทางด้านประธานสภาอุตสาหกรรมฯ บอกว่า รัฐบาลจะเป็นใครก็ได้ ที่ทำงานได้ และขอให้บ้านเมืองสงบเรียบร้อย
**หุ้น CAZ ก็งง ๆ อยู่เหมือนกันว่าเกิดอะไรขึ้น  ราคาร่วงลงไปเกือบติด Floor ปิด 3.04 บาท ลดลง 1.16 บาท (-27.62%) ส่วน Floor จะอยู่ที่ 2.94 บาท ด้านผู้บริหารออกมาให้ข้อมูลยืนว่ายังมีสภาพคล่องดี และกลุ่มผู้ถือหุ้นใหญ่ไม่มีใครขายหุ้นออกมา ขณะที่มีกระแสข่าวลือออกมาว่า บริษัทมีหนี้ระยะสั้นเยอะมาก ทำให้อาจเกิดการขาดสภาพคล่องได้ ส่วน D/E ก็อาจจะสูงมากไป
**กสิกรไทย KBANK ถูกเทขายอีกแล้ว ราคาหลุด 190 บาท มาอยู่ที่ 188 บาท เข้าใจว่าต่างชาติน่าจะขายออกมา เพื่อปรับพอร์ต และทำกำไร และไม่น่าจะเกี่ยวกับพื้นฐานของตัวธนาคาร เพราะล่าสุดไม่ได้มีอะไรเปลี่ยนแปลงเชิงลบอย่างมีนัยสำคัญ แผนงานทุกอย่างยังคงเดิม มุมมองของโบรกฯ ก็ยังเหมือนเดิม ราคาเป้าหมายก็ไม่ได้ขยับลง ส่วนแนวโน้มไตรมาส 1/2562 คาดมีกำไรสุทธิ 1 หมื่นล้านบาท ทรงตัวจากช่วงเดียวกันปีก่อน
**GULF กัลฟ์ เอ็นเนอร์จี ดีเวลลอปเมนท์ ราคาหุ้นวิ่งทำ All Time High เป็นสัญญาณซื้ออีกระลอก และจะมีเป้าหมายถัดไป 100 บาทเป็นอย่างน้อยตามขาขึ้นใหญ่แน่นอนในเร็ว ๆ นี้ แต่น่าจะมีการยื้อกันบริเวณ 97-98 บาท กันอยู่สักพัก ในด้านเทคนิค โมเมนตัมถือว่าแข็งแกร่งมาก และด้วยความที่เป็นหุ้นไฟฟ้า หรือกลุ่ม Defensive ที่มีโครงการจำนวนมาก มีกำลังผลิตไฟฟ้าเพิ่มเฉลี่ย 20% ในปี 2019-2024   ผสมกับข่าวบวกที่หนุนคือโครงการท่าเรือมาบตาพุดเฟส 3 GULF จับมือกับ PTT เข้าประมูล และมีโอกาสในต่างประเทศอีกมาก นี่ยังไม่รวมประมาณการกำไรของ GULF อยู่ในทิศทางขาขึ้น คาดโตเฉลี่ยกว่า 30% ในระยะ 2 ปีข้างหน้า
**บัตรกรุงไทย KTC ราคาหุ้นในช่วงเกือบ 2 สัปดาห์ ไม่ปิดบวกก็เสมอตัว แสดงให้เห็นถึงโมเมนตัมที่ดีมาก มีแรงซื้อสะสมเข้ามาต่อเนื่อง เพราะราคาเป้าหมายเฉลี่ยอยู่เกือบ 40.00 บาท ล่าสุด “ข่าวหุ้นธุรกิจ” ไปพบข้อมูลแผน 5 ปี กำไรจะพุ่งถึง 1.5 หมื่นล้านบาท จากธุรกิจพิโกฯ และนาโนฯ เข้ามาช่วยดัน ส่วนข่าวบวกเพิ่มคือ ผู้ถือหุ้นใหญ่ คือแบงก์กรุงไทย  พร้อมที่จะต่ออายุ “ระเฑียร ศรีมงคล” ซีอีโอ ออกไปอีกแน่นอน ล่าสุดราคาปิด 34.50 บาท
**แอดวานซ์ อินโฟร์ เซอร์วิส (ADVANC) เผยในการประชุมสามัญผู้ถือหุ้นประจำปี 2562 คงเป้าหมายรายได้จากการให้บริการหลักในปีนี้ เติบโต  4-6% มุ่งเน้นดำเนินงานในทั้ง 3 กลุ่มธุรกิจหลัก คือ ธุรกิจโทรศัพท์เคลื่อนที่, ธุรกิจอินเทอร์เน็ตความเร็วสูงและการให้บริการลูกค้าองค์กร และธุรกิจดิจิทัลเซอร์วิส ส่วนธุรกิจโทรศัพท์เคลื่อนที่ ตั้งเป้าจะรักษาและเพิ่มส่วนแบ่งทางการตลาดในเชิงรายได้ทั้งรายเดือนและเติมเงิน จากปัจจุบันอยู่ที่ 48% เป็นอันดับ 1 ของตลาด
**STEC ซิโน-ไทย เอ็นจีเนียริ่งแอนด์คอนสตรัคชั่น ของกลุ่มชาญวีรกูล ช่วงนี้ราคาเคลื่อนไหวไปตามพรรคภูมิใจไทย หลังล่าสุดยังคงเป็นพรรคที่ต่างเชื่อกันว่า จะได้เข้าร่วมการจัดตั้งรัฐบาลด้วยแน่นอน ไม่ว่าฝั่งไหนจะเป็นแกนนำ ส่วนงานในมือตอนนี้มีอยู่กว่า 1.02 แสนล้านบาท และปีนี้มีแนวโน้มเพิ่มขึ้นอีกจากปีก่อนหน้าแน่นอน  ราคาเป้าหมายเฉลี่ยอยู่ราว ๆ 28-29 บาท มีอัพไซด์เยอะ ยิ่งนักลงทุนสถาบันทั้งบริษัทประกันชีวิตขนาดใหญ่ และกองทุนต่าง ๆ ถือหุ้นอยู่ค่อนข้างมาก ก็น่าจะพอการันตีเรื่องแนวโน้มผลประกอบการได้เป็นอย่างดี
**กองทุนบำเหน็จบำนาญข้าราชการ (กบข.) เตือนสมาชิกที่ยังไม่ได้ยื่นภาษีประจำปี 2561 ให้นำใบแจ้งยอดเงิน กบข. เป็นหลักฐานประกอบการยื่นภาษีที่กรมสรรพากร ภายใน 31 มี.ค.นี้ หรือ หากเลือกยื่นผ่านเว็บไซต์กรมสรรพากร หรือ ผ่านแอปพลิเคชัน Rd smart tax ต้องยื่นภายใน 9 เม.ย.นี้ จึงจะไม่เสียสิทธิในการนำยอดเงินออมกับ กบข. ประจำปี 2561 ไปลดหย่อนภาษี